[{"text_idx": "#000000", "text": "Y geiriadur Cymraeg hanesyddol safonol"}, {"text_idx": "#000002", "text": "Mae apiau Android ac Apple ar gael yn rhad ac am ddim sy\u2019n rhoi mynediad llawn i Eiriadur Prifysgol Cymru (GPC), y geiriadur hanesyddol Cymraeg sy\u2019n cyfateb i\u2019r Oxford English Dictionary. Mae hwn yn waith enfawr o dros 4,000 o dudalennau a thros wyth miliwn o eiriau i gyd. Mae\u2019n anhepgorol i bawb sy\u2019n astudio\u2019r Gymraeg a\u2019i llenyddiaeth gyfoethog, ond mae hefyd yn ddefnyddiol iawn mewn llawer o feysydd eraill. Ceir diffiniadau yn Gymraeg yn ogystal a\u0302 chyfystyron Saesneg, a dyfyniadau yn dangos defnydd y gair dros y canrifoedd. Rhestrir cyfuniadau cyffredin sy\u2019n cynnwys y gair, gan gynnwys nifer o dermau technegol. Mantais fawr y fersiwn electronig yw bod modd chwilio am air Saesneg yn y Geiriadur, peth sy\u2019n amhosibl gyda\u2019r cyfrolau printiedig. Mae\u2019n bosibl chwilio am gyfuniadau a rhannau o eiriau drwy ddefnyddio nodau chwilio arbennig (\u2018wildcards\u2019). Ceir cymorth gyda sillafiad geiriau: oni ddeuir o hyd i air, cynigir rhestr o eiriau tebyg. Hefyd dangosir holl ffurfiau treigledig gair yn y canlyniadau chwilio, felly bydd chwilio am \u2018cefn\u2019 hefyd yn dod o hyd i \u2018ar gefn ei geffyl\u2019."}, {"text_idx": "#000003", "text": "Ystyrir GPC yn safon ar gyfer sillafu geiriau, ffurfiau lluosog, cenedl enwau, ac yn y blaen. Mae\u2019r holl wybodaeth yn y Geiriadur yn seiliedig ar gorpws o enghreifftiau go iawn."}, {"text_idx": "#000004", "text": "Er Mehefin 2014 mae GPC Ar Lein ar gael dros y We, ond nawr mae\u2019n bosibl lawrlwytho holl ddata\u2019r Geiriadur i\u2019ch ffo\u0302n neu dabled (Apple neu Android) fel nad oes rhaid cael cysylltiad a\u0302\u2019r Rhyngrwyd i\u2019w ddefnyddio. Mae modd dewis rhwng cronfa ddata lawn (tua 185MB) sy\u2019n cynnwys popeth yn y cyfrolau printiedig a llawer o eiriau newydd ychwanegol, neu gronfa ddata sylfaenol (tua 135MB) sy\u2019n hepgor y dyfyniadau er mwyn arbed lle. Os oes digon o le, argymhellir y fersiwn llawn."}, {"text_idx": "#000005", "text": "Mae\u2019r ap yn gyflym ac yn gyfleus. Mae tipyn o gymorth ar gael ynddo gan gynnwys cyngor ar sut i ddyfynnu o\u2019r Geiriadur yn eich gwaith academaidd."}, {"text_idx": "#000007", "text": "Am ragor o wybodaeth ac atebion i gwestiynau cyffredin cliciwch yma neu ar y ddolen Cymorth gyda\u2019r Ap yn y ddewislen ar y dde."}, {"text_idx": "#000011", "text": "Rhaid bod wedi mewngofnodi i gofnodi sylw."}, {"text_idx": "#000012", "text": "Gwybodaeth i athrawon a myfyrwyr\nGwybodaeth i ddysgwyr a thiwtoriaid"}]